|  |
| --- |
| **Joh. 12:20-26****“Die groot oes van Jesus se dood.”***Andries Burger, Pinetown Gemeente, 17 April 2022 (Opstanding Sondag)* |

*Sing:* *Lied 184:1,4;Lied 422:1,2,3; Lied 292:1; Lied 553:1; Lied 488:1–5; “Vrede”*

Vir die meeste mense is Paasnaweek ŉ langnaweek van uitspan en ontspan en dit is ŉ goeie ding, veral nog as mens dit rustig in vrede saam met familie kan doen.

Maar vir ware Christene is die belangrikste fokus egter

ons terugdink met waardering aan Christus se kruisiging op die Vrydag en

 ons verwondering en lofprysing vir sy oorwinning en opstanding op die Sondag.

 Ek wil nie vanoggend by die oop graf begin nie, maar by sy dood.

Die laaste week voor sy dood begin met sy intog in Jerusalem waar mense Hom vereer en prys.

Die Fariseërs mor ondermekaar dat hulle niks reg gekry het om Hom verdag te maak nie, “Kyk, die hele wêreld gaan agter hom aan!” sê hulle in v.19.

**<< Lees Joh. 12:20-26 >>**

ŉ Klomp Grieke wil Jesus graag ontmoet.

Hulle is nie heidene nie want hulle kom vir Paasfees Jerusalem toe om God te aanbid.

 Maar hulle is nie Jode uit die nageslag van Abraham, Isak en Jakob nie.

Ons weet nie of Jesus hulle toe ontmoet het of nie, Hy verwelkom hulle nie en Hy wys hulle nie die deur nie. So asof die ontmoeting nie regtig belangrik was nie.

En tog maak Johannes ŉ punt daarvan om te vertel dat hulle opgedaag het en Hom wou ontmoet, en hy vertel van al die moeite van Filippus en Andreas om vir Jesus daarvan te vertel.

Die feit dat Grieke vra om Hom te ontmoet terwyl Jode planne maak om Hom te vermoor is soos ŉ draaipunt in Jesus se bediening.

Voor hulle aankoms was dit nog nie sy tyd nie...

By die bruilof in Kana was Hy onwillig toe Maria Hom aanpor oor die wyn wat opgeraak het, want *“My tyd het nog nie gekom nie.”* het Hy gesê. (Joh. 2:4)

Twee keer wou die Jode Hom in die tempel gevange neem, maar hulle het nie, *“omdat sy tyd nog nie gekom het nie”*, lees ons in Joh. 7:30 en 8:20.

Maar die Grieke wat Hom wil ontmoet is soos ŉ teken wat wys dat sy tyd aangebreek het.

Dit weet ons uit Jesus se reaksie op hulle vraag, (v.23), *“Die tyd het gekom dat die Seun van die mens verheerlik word.”*

Hy verwys nie na die skare se lofprysing toe Hy die stad ingekom het nie – Hy het goed geweet daardie selfde mense sou ŉ paar dae later hartlik saam skreeu “Kruisig Hom!”

Hy bedoel dat die tyd gekom het vir die gebeure om nou af te speel wat sy aardse sending sou voltooi

met sy liefdesoffer aan die kruis,

sy opstanding oorwinning oor die dood en dan

die heerlikheid van sy hemelvaart na regterhand van sy Vader..

Maar as Hy dan oor sy verheerliking praat is dit opvallend dat Hy nie oor opstanding en hemelvaart en sy aankoms in die hemel verwys nie.

 Hy praat oor die dood van ŉ koringkorrel...

Later sou Paulus ook die beeldspraak van ŉ koringkorrel gebruik in 1 Kor. 15 om te verduidelik hoe gelowiges met ŉ verheerlikte liggaam opgewek sal word.

Maar hier praat Jesus in die enkelvoud en Hy praat oor die Seun van die mens – oor Homself.

Die tyd vir sy verheerlik het gekom,

en daarvoor verseker Hy sy dissipels, én vir ons, dat ŉ koringkorrel eers in die grond moet val en sterf voordat dit ŉ groot oes kan bring.

Om ŉ groot oes te bring, sal Hy eers moet sterf en begrawe word.

 Sy dood is noodsaaklik om daardie groot oes in te bring.

Watter groot oes het sy dood gebring?

Met sy dood betaal Hy die sondeskuld van elkeen wat in Hom glo.

Jesus was en is ŉ mens – kind van sy ma Maria.

En al was Hy sonder enige sonde, het Hy ons wat in Hom glo se sonde op Hom geneem

 sodat Hy as sondaar gereken is – en die straf vir sonde is die dood.

Sy dood in ons plek...

koop gelowiges los van die sonde se skuld en bevry ons van sonde se heerskappy.

 Met sy dood verlos Hy gelowiges van ons verdiende hellestraf op ons sonde.

 Dit is ŉ “groot oes”.

Nog ŉ deel van die “groot oes” is dat Hy die dood oorwin het.

Hy moes sterf om die dood te kon oorwin.

As Hy die dood gepypkan het en óm dit gesystap het was die dood nog springlewendig (sic).

Maar toe Jesus sterf kon Hy die dood self beetkry en platslaan, Hy het die dood oorwin.

Hy kon want Jesus is nie net mens nie, Hy is terselfdertyd God, Seun van sy Vader deur die wonderwerk van die Heilige Gees.

Geen ander mens sou die dood kon oorwin nie want ons het nie lewe in onsself nie, ons ontvang lewe van ons Skepper wat lewe gee.

Toe Jesus as mens sy gegewe mensedood sterf, word Hy opgewek want as God is Hy self lewe waarteen die dood nie bestand is nie.

Met sy sterwe kry Hy die dood beet en oorwin – soos sy opstanding bewys.

 Dit is ŉ “groot oes”.

Daar is nog ŉ deel van die “groot oes” van Jesus se dood.

Tot met sy kruisiging fokus Jesus sy sending spesifiek op Israel.

Toe Hy sy dissipels vroeër uitgestuur het om te gaan verkondig dat die koninkryk van die hemel naby gekom het,

sê Hy in Mat. 10:5-6 dat hulle nie na die heidennasies of die Samaritane toe moet gaan nie, maar liewer na die verlore skape van Israel.

 Heidene was nie van God se genade uitgesluit nie –

ons sien dit op baie plekke soos in die Ou Testament al waar Naäman genees word van sy melaatsheid, en

Jesus het self ook mense wat nie Jode was nie gesond gemaak en van bose geeste verlos.

Maar sy primêre fokus was op Israel soos Hy in Mat. 15:24 vir die Kanaänitiese vrou gesê het, *“Ek is net na die verlore skape van die volk Israel toe gestuur.”*

Maar nou is dit asof die belangstelling van die Grieke wat Hom wil ontmoet aandui dat die tyd gekom het vir die uitbreiding van sy evangelie bediening.

Na sy dood beperk Hy nie sy dissipels tot die verlore skape van Israel nie, toe stuur Hy hulle om dissipels te maak van alle nasies (Mat. 28:19).

Na sy dood kom sy woorde in Joh. 10:16 behoorlik in vervulling

toe Hy gesê het dat Hy ook ander skape het wat nie van die Israel kraal af is nie.

Ander skape uit “elke stam en taal en volk en nasie” soos ons in Openbaring lees.

Na Jesus se dood (en opstanding) skuif die fokus van sy evangelie bediening na alle nasies en dít ... is ŉ “groot oes”.

Die Fariseërs se opmerking dat die “die hele wêreld” agter Jesus aangaan

het letterlik waar geword, en dit lyk asof daardie Grieke die teken was dat die tyd daarvoor gekom het.

Jesus, die Seun van die mens, se verheerliking van sondebetaal, dood oorwin en hemel toe opvaar –

groei steeds soos die oes van gelowiges al meer word uit “elke stam en taal en volk en nasie” om Hom te aanbid en te verheerlik as hulle Verlosser en Here.

En vir hierdie “groot oes” moes die koring korrel in die grond sterf –

 Jesus se kosbare dood bring verseker ŉ “groot oes”.

En dan in v. 25 leer Jesus vir dissipels, hulle wat al reeds deel was van sy oes, en netso ook aan elke gelowige deur die eeue...

 nie almal sal deel wees van sy oes nie.

Die 2020 vertaling van v. 25 is die naaste aan die Grieks,

*“Wie sy lewe liefhet, verloor dit; maar wie sy lewe in hierdie wêreld gering ag, sal dit vir die ewige lewe behou.”*

Wat ons elke keer met “lewe” vertaal is eintlik twee verskillende woorde in die Grieks.

Fokus mooi saam want hierdie twee woorde sluit die betekenis van hierdie vers oop...

Die eerste twee keer – “lewe liefhet” en “lewe minag” is die woord wat ons ook met “psige” kan vertaal, dit is wat jy van jouself dink, jou ego.

Wat Jesus dus hier sê is dat as jy te veel van jouself dink, as jy jou “ego” liefhet dan gaan jy dit verloor.

Maar as jy jouself, jou ego, gering ag sal jy dit behou vir die ewige lewe.

Hy gebruik dieselfde woord “psige” vir lewe in Luk. 9:23-24

*23... “As iemand agter My aan wil kom, moet hy homself verloën, elke dag sy kruis opneem en My volg, 24**want elkeen wat sy lewe (psige/ego) wil behou, sal dit verloor, maar elkeen wat sy lewe (psige/ego) om my ontwil verloor, sal dit behou.**”*

As jy Jesus wil dien, Hom wil volg – dan moet jy van jou perdjie afklim; jy kan nie op jou eie troontjie bly sit nie. Jy moet jouself verloën, jouself gering ag, nederig wees.

Hy moet die meeste wees – Hy moet álles wees, en jy niks.

As Hy sê draai die ander wang, dan verloën jy jouself en ag jouself gering en jy staan nie op vir jou regte nie, jy draai die ander wang.

Dit is wat dit beteken om jou lewe, jou psige of ego, gering te ag.

Dit is soos Paulus skryf dat ons in Christus sterf en dat dit nie meer ons met ons hooggeagte psige en ego is wat lewe nie maar Jesus wat in ons lewe.

Soos sy dood sal hierdie prysgee van jouself, hierdie doodgaan in Christus ook vir jou en my beproewing wees.

So erg dat ons dit nie self op ons eie kan doen nie –

elke dag weer nee sê vir wat ek wil doen, maar nie is wat Hy wil hê en beveel nie;

elke keer maar weer die minste wees al was ek nie verkeerd nie en al “verdien” ek beter.

 Elke keer weer myself verloën en my ego gering ag...

 Maar Hy is in ons met sy Gees en in sy krag is ons daartoe in staat;

daarby gee Hy ons in die gemeente aan mekaar om mekaar aan te moedig en op te beur...

(Ek en jy het dit van ander nodig en ander om ons het dit van ons af nodig.)

En dan bring ons dood in Christus ook ŉ groot oes – want dan behou ons ons lewe, ons psige en ego vir die ewige lewe.

En nou is ewige “lewe” ŉ ander Griekse woord – nie ons psige of ego nie, maar die wese van lewe, daardie vonk daardie wonder wat God werk.

Dit is lewe wat uitgaan van Jesus se opstandingslewe aan elkeen wie se psige of sy ego in Christus gesterf het.

Dink te veel van jouself, van jou psige of ego, en jy sal die Godgegewe “lewe” verloor,

maar ag jouself en jou ego gering, en jy sal jouself behou

 in die ewige, godgegewe, sprankellende, lewe...

En as jy Hom só volg – dan sal jy wees waar Hy is en die Vader sal jou eer (v.26).

Dan sal die uur vir jou verheerliking ook kom –

nou reeds in die blydskap en vreugde van ŉ sekerheid in verwagting,

 binnekort in volle glorie by Hom.

Jesus se dood het ŉ groot oes van wonderlike en groeiende verheerliking opgelewer,

en wanneer jy in Hom glo,

en Hom volg en dien deur jouself te verloën, gering te ag en aan Hom oor te gee –

wanneer jy in Hom sterf – dan sal die uur van jou verheerliking in Hom aanbreek.

Dan sal jy ook in Hom lewe (Rom. 6:5) – nou al en vir ewig.

Dan sal jy wees waar Hy is en die Vader sal jou eer

 deurdat jy deel sal hê aan Christus se ewige heerlikheid (1 Pet. 5:10).

Jesus se woorde is vervul en gaan al meer in vervulling – (v.23)

“Dít verseker Ek julle: As ŉ koringkorrel nie in die grond val en sterwe nie, bly dit net een; maar as hy sterwe, bring dit ŉ groot oes in.”

So was en is dit met Jesus se dood – wat die oes van verlossing, oorwinning oor die dood en hemelse heerlikheid gebring het met ŉ koninkryk wat al groeiende kom

Netso is dit en sal dit vir ons ook wees wanneer ek en jy in Hom glo en

ons in Hom sterf om deel van sy oes te wees en

 in ewige lewe te deel in sy heerlikheid.

Prys die Here! Halleluja!

Amen